Maatietopalvelu

Kyselyvastaus

**Asiakirjan tunnus:** KT843

**Päivämäärä**: 8.3.2024

**Julkisuus:** Julkinen

**Turkki / Oikeusprosessi rikosasioissa, vankilaolot, kidutus ja muu epäinhimillinen tai halventava kohtelu**

**Turkey / Criminal justice process, prison conditions, torture and other inhuman or degrading treatment**

Kysymykset

1. Onko Turkissa mahdollisuutta oikeusapuun, oikeudenmukaiseen oikeudenkäyntiin ja valittamiseen rikosasioissa?  
2. Millaiset ovat Turkin vankilaolosuhteet?   
3. Kuinka yleistä vankiin kohdistuva kidutus ja muu epäinhimillinen tai halventava kohtelu on? Onko ryhmiä, jotka ovat erityisen alttiita kidutukselle vankilassa? Kohdistuuko etnisten vähemmistöjen edustajiin, poliittisiin vankeihin tai sellaisiin vankeihin, joilla on taustaa poliittisesta tai yhteiskunnallisesta toiminnasta useammin huonoa kohtelua kuin muihin vankeihin?

Questions

*1. Is it possible to receive legal aid, a fair trial and make a complaint in a criminal justice case in Turkey?  
2. What are prison conditions in Turkey like?   
3. How prevalent is torture or other cruel, inhuman or degrading treatment? Are there groups that are more prone to becoming victims of such treatment than others in prisons? Are members of ethnic groups, political prisoners or prisoners with a background in political or societal activity more prone to becoming victims of such treatment than other prisoners?*

# Onko Turkissa mahdollisuutta oikeusapuun, oikeudenmukaiseen oikeudenkäyntiin ja valittamiseen rikosasioissa?

* Mahdollisuus oikeusapuun

Turkin rikosmenettelylain (5271/2004) 149 artiklan 1 kohdan mukaan epäillyllä tai syytetyllä on oikeus yhteen tai useampaan asianajajaan rikosprosessin eri vaiheissa (during the investigation or prosecution). Saman artiklan 2 kohdan mukaan esitutkinnan aikana voi olla läsnä korkeintaan kolme asianajajaa. Saman artiklan 3 kohdan mukaan asianajajalla on oikeus antaa epäillylle tai syytetylle oikeusapua rikosprosessin kaikissa vaiheissa. Rikosmenettelylain 150 artiklan mukaan epäiltyä tai syytettyä pyydetään valitsemaan itselleen oikeusavustaja, ja se voidaan myös nimittää hänelle, jos hän niin toivoo tai hän ei kykene itse päättämään puolustuksestaan.[[1]](#footnote-1)

Vuonna 2008 oikeusjutussa Salduz vs Turkey Euroopan ihmisoikeustuomioistuin totesi, että asianajajan palvelukset oli systemaattisesti estetty sellaisissa tapauksissa, jotka kuuluivat valtion turvallisuustuomioistuinten piiriin.[[2]](#footnote-2) Turkissa vuonna 2016 tapahtuneen epäonnistuneen vallankaappausyrityksen jälkeen tuli 28.7.2016 voimaan poikkeustilalaki no. 667, jonka perusteella julkinen syyttäjä voi estää kiinniotettua olemasta yhteydessä asianajajaan viiden päivän ajan. 23.1.2017 voimaan tulleessa poikkeustilalaissa no. 684 tämä lyhennettiin 24 tuntiin.[[3]](#footnote-3)

Eräässä oikeustapauksessa (2016/5120 M) istanbulilainen oikeusistuin (Istanbul Criminal Peace Judgeship No. 2) päätti poikkeustilalain 667 nojalla, että viiden terrorismista syytetyn henkilön asianajaja ei saanut enää toimia heidän asianajajanaan. Syyksi tähän kerrottiin, että syyttäjäntoimistossa oli tiettyjä tutkintakansioita, mutta epäselväksi jäi, koskivatko ne kyseistä asianajajaa.[[4]](#footnote-4)

Yhdysvaltain ulkoministeriön Turkkia koskevan, vuoden 2022 ihmisoikeusraportin mukaan vankien ja pidätettyjen omaiset ovat kertoneet, että vankeja ja pidätettyjä estettiin ajoittain summittaisella tavalla tapaamasta omaisiaan tai asianajajia.[[5]](#footnote-5) Raportissa ei kerrota, minkälaisista tapauksista on ollut kyse.

* Mahdollisuus oikeudenmukaiseen oikeudenkäyntiin

Tutkija Marcel Lemonden vuonna 2014 Euroopan neuvoston ja Turkin valtion tuella ilmestyneessä, Turkin rikosoikeutta käsittelevässä raportissa, jonka taustalla on turkkilaisiin oikeusistuimiin lokakuun 2012 ja helmikuun 2013 välillä tehdyt tiedonhankintamatkat, havaittiin muun muassa seuraavia puutteita oikeudenmukaisen oikeudenkäynnin toteutumisessa. Tuomarit käsittelivät monia sellaisia tapauksia, joista ei olisi tullut nostaa syytettä lainkaan. Tuomarit toimivat syyttäjän roolissa ja tutkivat keskeneräisesti valmisteltuja tapauksia. Oikeudenkäyntejä lykättiin aiheettomasti, ja tuomarit muotoilivat uudelleen oikeudessa kerrottuja asioita.[[6]](#footnote-6) Vähäisemmistä asioista käydyistä oikeudenistunnoista sai usein hätiköidyn, mielivaltaisen ja kiistattoman (non-adversarial) vaikutelman.[[7]](#footnote-7) Oikeudenkäyntien tarkkailijat havaitsivat, ettei syytettä luettu kokonaisuudessaan vastaajille oikeudenkäynnin alussa. Järjestäytynyttä rikollisuutta tai terrorismia koskevissa oikeusjutuissa käsiteltiin samanaikaisesti kymmenien tai jopa satojen henkilöiden tekoja.[[8]](#footnote-8) Oikeudenkäynneissä käytettiin myös salaisia todistajia.[[9]](#footnote-9) Rikosprosessin lähtökohta, tasapuolisuus (equality of arms) ei toteutunut tyydyttävästi Turkissa.[[10]](#footnote-10)

Yhdysvaltain vuoden 2022 ihmisoikeusraportin mukaan Turkissa laki säätää itsenäisestä oikeuslaitoksesta, mutta oikeuslaitos on altis vaikuttamiselle, varsinkin toimeenpanovallan taholta. Toimeenpanovallalla on muun muassa merkittävää vaikutusvaltaa tuomareita ja syyttäjiä eri puolelle maata nimittävään ja heidän toimiaan arvioivaan tuomareiden ja syyttäjien lautakuntaan nähden. Tuomareille myönnetty laaja liikkumavara heikentää vaatimusta heidän puolueettomana pysymisestään, ja heidän taipumuksensa asettaa valtion intressit etusijalle on johtanut lakien epäyhtenäiseen soveltamiseen.[[11]](#footnote-11)

* Oikeus valittamiseen rikosasiassa

Turkin rikosmenettelylain 272 artiklan 1 kohdan mukaisesti henkilöllä on oikeus valittaa ensimmäisen oikeusasteen päätöksestä. Yli 15 vuoden vankeusrangaistusta koskeva päätös menee automaattisesti paikallisen valitusoikeuden tarkasteluun. Oikeudesta valittamiseen säädetään rikosmenettelylaissa varsinkin artikloissa 272–289. 291–301, 304, 306–307, 309–310.[[12]](#footnote-12)

Yhdysvaltain ulkoministeriön vuoden 2022 ihmisoikeusraportissa todetaan, että vastaajalla on oikeus valittaa oikeuden päätöksestä.[[13]](#footnote-13) Turkissa vuoden 2016 jälkeisinä vuosina vallinneen poikkeustilan ja oikeusjärjestelmään kohdistuneiden puhdistusten vuoksi oikeusjärjestelmän kapasiteetti on heikentynyt, joka on johtanut hitaisiin prosesseihin.[[14]](#footnote-14) Valitusprosessi voi kestää vuosia.[[15]](#footnote-15)

# Millaiset ovat Turkin vankilaolosuhteet?

Alla käsitellään keskeisimpiä, viime vuosien kansainvälisestä raportoinnista ja uutisista ilmenneitä seikkoja Turkin vankiloissa, kohta kohdalta.

* Vankiloiden ylikuormitus

Euroopan neuvoston kidutuksen vastainen komitea (CPT[[16]](#footnote-16)) raportoi toukokuussa 2019 Turkkiin tekemänsä tiedonhankintamatkan perusteella, että Turkin vankilajärjestelmä oli kasvanut, ja että Turkissa käytetään aikaisempaa enemmän ehdonalaiseen vankeuteen vapautumista ja muita rangaistusmuotoja kuin vangitsemista. Tästä huolimatta vankiloiden ylikuormitus on akuutti ongelma, ja vankimäärä on kasvanut tasaisesti 2000-luvun puolivälistä lähtien.[[17]](#footnote-17) Niissä vankiloissa, joissa CPT kävi, oli Diyarbakirin nuorisovankilaa lukuun ottamatta kapasiteetti merkittävästi ylittynyt käyntihetkellä. Tästä syystä suurella määrällä vankeja ei ollut omaa sänkyä ja he joutuivat nukkumaan lattialla olevalla patjalla. Joissakin tapauksissa vangit joutuivat jakamaan patjan, koska lattialla ei ollut tilaa toiselle patjalle.[[18]](#footnote-18)

CPT:n mukaan uusien vankiloiden rakentaminen tuskin ratkaisee liikakansoituksen ongelmaa pysyvästi, vaan ongelman ratkaiseminen vaatii kokonaisstrategiaa, jossa otetaan huomioon vankilaan saapuminen ja vankilasta vapautuminen, jotta voidaan taata, että vangitseminen, mukaan lukien tutkintavankeus, on todella viimeinen käytettävissä oleva keino. CPT kehotti ”jälleen” Turkin viranomaisia ryhtymään päättäväisiin toimiin vankimäärän kasvun kitkemiseksi ja poistamaan liikakansoituksen.[[19]](#footnote-19)

Euroopan neuvoston mukaan tammikuussa 2021 Turkissa oli 325 vankia/100 000 asukasta. Tämä oli toiseksi eniten 49:stä tietoja ilmoittaneesta Euroopan neuvoston jäsenmaasta. Kolme jäsenmaata ei ilmoittanut tietojaan.[[20]](#footnote-20) Vuonna 2022 maassa oli 396 vankilaa, joissa oli tilaa 286 797 vangille. Vankiluku oli kuitenkin 336 315.[[21]](#footnote-21) Yhdysvaltain ulkoministeriön vuotta 2022 koskevan ihmisoikeusraportin mukaan Turkin vankilat täyttivät yleensä ottaen infrastruktuurin ja välineistönsä puolesta yleiset vaatimukset. Vankiloiden liikakansoitus oli edelleen merkittävä ongelma.[[22]](#footnote-22) Turkin viranomaisten mukaan vankiloissa oli joulukuussa 2022 ylikapasiteettia 17,7 %. Turkin 399 vankilassa oli 341 294 vankia.[[23]](#footnote-23) Turkkilaisen IHD-ihmisoikeusjärjestön[[24]](#footnote-24) tilaston mukaan vankimäärä on kasvanut melko tasaisesti vuosien mittaan viimeisen vuosikymmenen aikana. Vuonna 2013 vankeja oli 144 098 ja vuonna 2022 vankiluku oli 336 315.[[25]](#footnote-25)

* Terveydenhuolto

CPT kertoi toukokuussa 2019, että vaikka se oli tehnyt tarkkoja toimenpide-ehdotuksia aikaisempien käyntiensä jälkeen, tutkintavankien terveystarkastuksissa oli edelleen merkittäviä puutteita. Ei ollut epätavallista, ettei lääkäri tavannut uutta vankia kuin vasta merkittävän viiveen jälkeen, jos ollenkaan, eikä terveystarkastus yleensä sisältänyt potilaan fyysistä tutkimusta. CPT ei havainnut myöskään edistystä sellaisissa jo aikaisemmin huolta aiheuttaneissa asioissa kuin jatkuva piittaamattomuus potilaan terveystietojen luottamuksellisuudesta, puutteellinen potilaan vammojen dokumentointi ja niistä raportointi, sekä terveydenhuollon henkilöstön määrä. CPT:n delegaatio havaitsi useassa vankilassa, että opioidien käytön aiheuttamista vieroitusoireista kärsivät uudet vangit jäivät ilman hoitoa, eikä heille tarjottu esimerkiksi kipulääkettä tai muuta oireenmukaista hoitoa.[[26]](#footnote-26)

Yhdysvaltain ulkoministeriön Turkin vuoden 2022 ihmisoikeustilannetta kuvaavassa raportissa kerrotaan, että ihmisoikeusjärjestöjen ja CPT:n mukaan vangeilla oli usein puutetta juomavedestä, riittävästä lämmityksestä, tuuletuksesta, valaistuksesta, ruoasta ja terveydenhuollon palveluista. Ihmisoikeusjärjestöjen mukaan vankiloiden liikakansoitus lisäsi terveysriskejä. Vankilat eivät antaneet desinfiointiainetta, hanskoja tai maskeja vangeille, vaan myivät niitä heille. Niillä vangeilla, jotka eivät pystyneet maksamaan kyseisiä tarpeita, ei ollut niitä riittävästi. Media and Law Studies Association -kansalaisjärjestön[[27]](#footnote-27) maaliskuussa 2022 tekemän tutkimuksen mukaan 56 %:lla vangeista ei ollut riittävästi hygieniatarvikkeita.[[28]](#footnote-28)

Turkin oikeusministeriön tilastojen mukaan syyskuussa 2022 Turkin vankiloissa oli yhdeksän lääkäriä, 195 hammaslääkäriä, 129 hoitajaa, 895 psykologia ja 457 muuta terveydenhuollossa toiminutta henkilöä. Ihmisoikeusjärjestöt esittivät vakavan huolensa vangeille järjestetyn terveydenhuollon puutteista, varsinkin lääkärien liian pienestä määrästä. Kansalaisjärjestöjen mukaan vankien siirrosta sairaalahoitoon päättivät pikemminkin vanginvartijat kuin terveydenhuollon työntekijät. IHD-ihmisoikeusjärjestön mukaan joulukuussa 2022 eri puolilla Turkkia oli 1 517 sairasta vankia, joista 651 oli vakavasti sairaana. Pääsyyttäjät voivat, varsinkin terrorisminvastaiseen lakiin vedoten, pitää vaarallisina pitämiään vankeja tutkintavankeudessa, riippumatta vakavasta sairaudesta kertovasta lääkärintodistuksesta.[[29]](#footnote-29)

Turkin ihmisoikeussäätiön (TIHV[[30]](#footnote-30)) vuonna 2022 ilmestyneen raportin mukaan vankien ongelmia olivat muun muassa rajoitukset terveydenhuoltoon pääsemisessä ja se, ettei heidän terveysongelmiaan ratkaistu ajoissa ja tehokkaasti, ja että he eivät saaneet laadukkaita lääkärintodistuksia. Sairaiden vankien siirrot vankilasta toiseen heikensivät heidän oikeuttaan saada terveydenhuoltoa.[[31]](#footnote-31)

* Alaikäiset vangit

Euroopan ihmisoikeustuomioistuin painotti vuonna 2013 tekemässään päätöksessä (tapaus no. 1413/07, Coselav vs Turkki[[32]](#footnote-32)), aikuisten vankilassa olemisen negatiivista psykologista vaikutusta alaikäiselle henkilölle. Tässä tapauksessa oli kyse henkilöstä, joka oli tehnyt itsemurhan. Päätöksestä huolimatta lokakuussa 2018 Turkissa oli vankien oikeuksia ja vapauksia puolustavan CISST-kansalaisjärjestön[[33]](#footnote-33) mukaan 1 265 alaikäistä vankia heille tarkoitetuissa laitoksissa ja 1 754 alaikäistä vankia aikuisille tarkoitetuissa vankiloissa.[[34]](#footnote-34)

Yhdysvaltain ulkoministeriön vuotta 2022 koskevan ihmisoikeusraportin mukaan, sikäli kuin alaikäisille ei ollut omaa vankilaa tarjolla, alaikäisiä pidettiin miesten ja naisten vankiloissa omilla osastoillaan. Alle kuusivuotiaiden lasten annettiin olla vangittujen äitiensä seurassa. Tutkintavankeja pidettiin samoissa laitoksissa tuomittujen vankien kanssa.[[35]](#footnote-35)

* Kidutus, pahoinpitely, vankikuolemat

Yhdysvaltain ulkoministeriön vuotta 2022 koskevan ihmisoikeusraportin mukaan Turkin perustuslaissa ja muussa lainsäädännössä kielletään kidutus ja muu julma, epäinhimillinen tai halventava kohtelu. Kotimaiset ja ulkomaiset ihmisoikeusjärjestöt kertoivat kuitenkin, että jotkut poliisit, vankilaviranomaiset sekä armeija- ja tiedustelupalveluyksiköt harjoittivat tällaisia käytäntöjä.[[36]](#footnote-36) Turkin vankilaviranomaiset tutkivat ajoittain uskottavia väitteitä pahoinpitelystä ja epäinhimillisistä tai halventavista olosuhteista, mutta eivät ole yleensä julkistaneet tutkimustensa tuloksia tai kertoneet mihin toimenpiteisiin mahdollisesti on ryhdytty, eivätkä ole kertoneet, ovatko tekijät joutuneet vastuuseen.[[37]](#footnote-37)

Ruotsissa asuvien toimittajien perustaman Stockholm Center for Freedom (SCF) -järjestön mukaan Turkissa on ollut huomattava nousu kidutuksen ja pahoinpitelyn käytössä vuoden 2016 vallankaappausyrityksen jälkeen. Turvallisuusjoukot ovat toimineet laajasti rankaisemattomuuden ilmapiirissä, kun korkeamman tason virkamiehet eivät ole tuominneet tällaisia tekoja, ja ovat olleet SCF:n mukaan valmiita peittelemään niitä tutkimisen sijaan.[[38]](#footnote-38)

Turkin ihmisoikeussäätiön Turkissa vuonna 2022 tapahtuneita oikeudenloukkauksia käsittelevän vuosiraportin mukaan kidutus ja muu pahoinpitely lisääntyivät Turkin vankiloissa erityisesti sen jälkeen, kun kurdien aseman käsittelyssä siirryttiin rauhanomaisten keinojen sijaan konfliktiolosuhteisiin heinäkuussa 2015, ja heinäkuussa 2016 tapahtunut vallankaappausyritys nujerrettiin ja poikkeustila julistettiin.[[39]](#footnote-39) TIHV:n mukaan 1 079 ihmistä otti yhteyttä TIHV:n omiin kuntoutuskeskuksiin vuonna 2022, kertoen joutuneensa kidutuksen ja pahoinpitelyn kohteeksi.[[40]](#footnote-40) TIHV:n tilastojen mukaan 56,9 % heistä oli miehiä, 39,1 % naisia ja 4 % sukupuoli- tai seksuaalivähemmistöihin (LGBTI+) kuuluvia.[[41]](#footnote-41) Koko 1079 henkilön ryhmästä 53,5 % kertoi olleensa kiinniotettuna vuonna 2022 ja 46,5 % ennen vuotta 2022.[[42]](#footnote-42)

Kidutuksen kohteeksi joutuneista 1 097 henkilöstä 91,6 % oli kiinniotettuna poliittisen mielipiteen, -identiteetin tai -tekojen vuoksi, 6,6 % sukupuolisen identiteetin/suuntautumisen vuoksi ja 2,3 % rikosasian vuoksi.[[43]](#footnote-43) Vuonna 2022 kiinniotetuista 80,5 % kertoi olleensa kiinniotettuna alle 24 h ja 17,1 % noin 2-4 päivää.[[44]](#footnote-44) Vuonna 2022 kiinniotetuista 42,8 % kertoi kidutuksen tapahtuneen yhdessä lokaatiossa, 27,6 % kahdessa eri lokaatiossa ja 24,1 kolmessa eri lokaatiossa.[[45]](#footnote-45) Vuonna 2022 kiinniotetuista 76,8 % kertoi kidutuksen tapahtuneen ulkoilmassa, 43.6 % poliisin päämajassa, 44,2 % ajoneuvossa, 8,6 % kiinniotetun omassa kodissa, 7,5 % poliisin tiloissa,1,7 % santarmiasemalla, 0,3 % tuntemattomassa paikassa sisätiloissa, 0,3 % oikeustalolla, 0,2 % santarmin päämajassa, 0,2 % vankilassa.[[46]](#footnote-46) Kiinnioton paikkakunnaksi vuonna 2022 kiinniotetut kertoivat tyypillisimmin Istanbulin (34,7 %), Vanin (17,8 %), Izmirin (16,2 %) ja Ankaran (10,1 %).[[47]](#footnote-47)

Vuonna 2022 kiinniotetuista 77,3 % kertoi tulleensa vapautetuksi ilman että asiaa oli viety syyttäjän toimistoon, 16,8 % oli saanut vapauttavan päätöksen syyttäjäntoimistolta tai oikeudelta, 3,8 % oli pidätetty ja 1 %:lla ei ollut muistikuvaa asiasta.[[48]](#footnote-48) Koko 1 097 henkilön ryhmästä 47,4 % oli ollut aikaisemmin vankilassa. Heistä 65,5 % oli ollut vankilassa Diyarbakirissa, Vanissa ja Cizressä[[49]](#footnote-49), ja 34,5 % Istanbulissa, Izmirissä ja Ankarassa.[[50]](#footnote-50) Aikaisemmin vankilassa olleista 68,8 % oli ollut korkean turvaluokituksen vankilassa.[[51]](#footnote-51)

Yhdysvaltain vuoden 2022 ihmisoikeusraportin mukaan Turkin hallitus ei julkistanut säännöllisesti tietoja vankilahenkilökunnan toimista johtuneista vankikuolemista. HDP-puolueelta[[52]](#footnote-52) ja IHD-ihmisoikeusjärjestöltä saatujen tietojen mukaan noin 61–73 vankia oli kuollut vankiloissa joulukuun 2021 jälkeen. HDP:n mukaan 39 kuoli sairauden vuoksi ja 31 teki itsemurhan. IHD listasi kuolemansyiksi sairauden, itsemurhan, väkivallan ja ”välinpitämättömyyden” (negligence). CISST-kansalaisjärjestön mukaan tammi-elokuussa 2022 vankiloissa oli 42 epäilyttävää kuolemaa.[[53]](#footnote-53) Ahval-median mukaan Turkin vankiloissa tapahtuu kuolemia lähinnä silloin, kun vanki on eristettynä. Tällaisista kuolemista saadaan rajoitetusti tietoa.[[54]](#footnote-54)

* Vangin yhteys asianajajaan

Asianajajaliittojen mukaan kiinniotetuilla oli ajoittain vaikeuksia saada välittömästi yhteyttä asianajajiin, koska erilaiset säädökset estivät heidän vierailunsa kiinniotetun luona/ vankiloissa, ja koska monet asianajajat olivat haluttomia puolustamaan henkilöitä, joita syytettiin kytköksistä vuoden 2016 vallankaappausyritykseen.[[55]](#footnote-55) Jotkut ihmisoikeusaktivistit ja asianajajat raportoivat, että vangeilta ja kiinniotetuilta estetään ajoittain mielivaltaisesti mahdollisuus tavata perheenjäseniään ja asianajajiaan.[[56]](#footnote-56)

* Vankiloiden monitorointi

Hallitus salli joidenkin tarkkailijoiden, mukaan lukien kansanedustajien vierailut vankiloihin. Turkin sisäministeriöstä kerrottiin, että lain mukaan, hallinnon instituutioiden HREIT:n[[57]](#footnote-57) ja ihmisoikeuksista vastaava parlamentaarisen komission tulee monitoroida vankiloita. Myös CPT, Euroopan neuvoston ihmisoikeusvaltuutettu ja YK:n mielivaltaisia pidätyksiä tarkasteleva työryhmä saavat tarkkailla vankiloita. Hallitus ei ole antanut riippumattomien kansalaisjärjestöjen monitoroida vankiloita.[[58]](#footnote-58) Kansalaisjärjestöt kuten IHD ja CISST julkaisivat vankilaoloista kausittaisia raportteja. Niiden tiedot perustuivat kansanedustajien ja vankien sekä heidän omaistensa ja asianajajiensa kanssa käytyyn kirjeenvaihtoon ja uutisiin.[[59]](#footnote-59)

# Kuinka yleistä vankiin kohdistuva kidutus ja muu epäinhimillinen tai halventava kohtelu on? Onko ryhmiä, jotka ovat erityisen alttiita kidutukselle vankilassa? Kohdistuuko etnisten vähemmistöjen edustajiin, poliittisiin vankeihin tai sellaisiin vankeihin, joilla on taustaa poliittisesta tai yhteiskunnallisesta toiminnasta useammin huonoa kohtelua kuin muihin vankeihin?

Turkin ihmisoikeussäätiön kuntoutuskeskuksiin vuonna 2022 yhteyttä kidutuksen tai pahoinpitelyn kohteeksi joutumisen vuoksi ottaneista puhui TIHV:n tilastojen mukaan kurdin kieltä tai sen murteita 71, 9 %, ja noin 4 % kuului sukupuoli- tai seksuaalivähemmistöihin (LGBTI+).[[60]](#footnote-60) Noin 91,6 % kidutuksen kohteeksi joutuneista oli kiinniotettuna poliittisen mielipiteen, -identiteetin tai -tekojen vuoksi ja 6,6 % sukupuolisen identiteetin/ suuntautumisen vuoksi.[[61]](#footnote-61)

SCF-järjestö väitti toukokuussa 2020 ilmestyneessä raportissaan, että kidutuksesta ja epäinhimillisestä kohtelusta oli tullut Erdoganin hallituksen keino vaientaa toisinajattelijoita Turkissa. Tämä oli SCF:n mukaan ilmeistä, kun tarkasteli immuniteettia, jonka piirissä virkamiehet tällaisissa toimissa operoivat.[[62]](#footnote-62) Lawyers for Freedom –järjestön huhtikuussa 2022 ilmestyneessä julkilausumassa väitettiin, että Istanbulin korkean turvallisuusluokituksen vankilassa, jonka nimi muuttui Silivrin vankilasta Marmaran vankilaksi 6.4.2022, 60 vanginvartijaa oli kiduttanut vankeja sillä seurauksella, että kuusi vankia oli yrittänyt itsemurhaa.[[63]](#footnote-63) Silivrin vankilassa pidetään useita korkean profiilin omaavia oppositiopoliitikkoja.[[64]](#footnote-64) HDP-puolueen kansanedustaja Leyla Güven kertoi joulukuussa 2019, että naispuolisia poliittisia vankeja oli kidutettu Bakirköyn naisvankilassa. Hän mainitsi noin sadan vartijan 16 naisvankiin kohdistaman hyökkäyksen ja kidutuksen naisiin kohdistuvan väkivallan vastaisella viikolla.[[65]](#footnote-65)

Yhdysvaltain ulkoministeriön vuotta 2022 koskevan ihmisoikeusraportin mukaan ihmisoikeusjärjestöjen raporteissa väitettiin, että jotkut lääkärit eivät suostuneet mainitsemaan kidutusta lääkärintodistuksissa pelätessään kostoa. Tästä syystä uhrit eivät usein voineet todistaa heihin kohdistunutta pahoinpitelyä.[[66]](#footnote-66) Kansainvälisen ihmisoikeusjärjestön Human Rights Watchin vuotta 2023 koskevan vuosiraportin mukaan väitteitä poliisin ja santarmin pidätystiloissa ja vankiloissa tapahtuneesta kidutuksesta on harvoin tutkittu tarkoin, ja tekijöitä vastaan on vielä harvemmin nostettu syytteitä. [[67]](#footnote-67)

HRW:n mukaan poliisi on pahoinpidellyt myös syyrialaisia pakolaisia. Tällöin taustalla on ollut ksenofobisia motiiveja. Maasta poistamista varten perustetuista keskuksista, joissa on ulkomaiden kansalaisia, mukaan lukien turvapaikanhakijoita, on raportoitu julmaa, epäinhimillistä ja halventavaa kohtelua ja liikakansoitusta.[[68]](#footnote-68)

Euroopan neuvoston parlamentaarisen yleiskokouksen tammikuussa 2024 ilmestyneessä päätöslausumassa pidettiin hälyttävänä sitä, että kidutus ja muut pahoinpitelyn muodot vaikuttivat olevan systemaattisia Turkissa. Yleiskokous esitti huolensa raporteista, joiden mukaan, vaikka Turkin viranomaiset viestivät nollatoleranssista, kidutus ja pahoinpitely ovat olleet viime vuosina nousussa poliisin pidätystiloissa ja vankiloissa. Tämä on luonut varjon Turkin aikaisemmin myönteiselle kehitykselle näissä asioissa. Yleiskokous piti tervetulleena sitä, että Turkin perustuslaillinen tuomioistuin on havainnut pahoinpitelyn kiellon vastaisia rikkomuksia, ja että se on määrännyt uusia tutkimuksia valitusten perusteella ja kannustaa maan muita tuomioistuimia seuraamaan asianomaista oikeuskäytäntöä.[[69]](#footnote-69)

## Lähteet

Ahval 10.3.2022. *Torture incidents double against Turkey’s political prisoners*. <https://ahvalnews.com/turkey-prisons/torture-incidents-double-against-turkeys-political-prisoners> (käyty 1.3.2024)

CISST (Ceza İnfaz Sisteminde Sivil Toplum Derneği) 8/2019. *Prisons of Turkey Report*. <https://cisst.org.tr/wp-content/uploads/2019/08/Prisons-of-Turkey-Report.pdf> (käyty 4.3.2012)

CoE (Council of Europe) 5.4.2022. *Promoting more humane and socially effective penal sanctions*. <https://www.coe.int/en/web/prison/home/-/asset_publisher/ky2olXXXogcx/content/council-of-europe-s-annual-penal-statistics-covid-19-pandemic-helped-reduce-europe-s-prison-population> (käyty 4.3.2024)

CoE-PACE (Council of Europe - Parliamentary Assembly) 24.1.2024. *Allegations of systemic torture and inhuman or degrading treatment or punishment in places of detention in Europe*. Resolution 2528 (2024)1. Provisional version. <https://pace.coe.int/pdf/96d00cfb08ac369b60db8b58ddb03cf8cbb4b25d62312ea0033f10f6f3ad54cb/res.%202528.pdf> (käyty 1.3.2024)

CPT (European Committee for the Prevention of Torture and Inhuman or Degrading Treatment or Punishment) 5.8.2020. *Report to the Turkish Government on the visit to Turkey carried out by the* *European Committee for the Prevention of Torture and Inhuman or Degrading Treatment or Punishment (CPT) from 6 to 17 May 2019*. <https://rm.coe.int/16809f20a1> (käyty 23.2.2024)

ECHR (European Court of Human Rights)

18.3.2013. *Case of Çoşelav v. Turkey (Application no. 1413/07)*. <https://hudoc.echr.coe.int/app/conversion/docx/?library=ECHR&id=001-113767&filename=CASE%20OF%20%C3%87O%C5%9EELAV%20v.%20TURKEY.docx&logEvent=False> (käyty 4.3.2024)

11/2008. *Salduz v. Turkey [GC] - 36391/02*. <https://hudoc.echr.coe.int/eng#{%22itemid%22:[%22002-1842%22]}> (käyty 1.3.2024)

HRFT 8/2023. Treatment and rehabilitation centers report 2022. <https://en.tihv.org.tr/treatment-and-rehabilitation-reports/2022-treatment-centres-report/> (käyty 8.3.2024)

HRW (Human Rights Watch) 2024. *Türkiye. Events of 2023.* <https://www.hrw.org/world-report/2024/country-chapters/turkey> (käyty 1.3.2024)

ICJ (International Commission of Jurists) 2018. *Justice Suspended: Access to Justice and the State of Emergency in Turkey*. <https://www.icj.org/wp-content/uploads/2018/12/Turkey-Access-to-justice-Publications-Reports-2018-ENG.pdf> (käyty 22.2.2024)

IHD 7/2023, s. 13. *Türkiye hapishanelerinde hak izleme raporu*. <https://www.ihd.org.tr/wp-content/uploads/2023/07/2022-Hapishane-Raporu-1.pdf> (käyty 8.3.2024)

European Commission for Democracy Through Law (Venice Commission) 24.2.2017. *Turkey. Draft Opinion on the duties, competences and functioning of the criminal peace judgeships*. CDL(2017)005. <https://www.venice.coe.int/webforms/documents/default.aspx?pdffile=CDL(2017)005-e> (käyty 21.2.2024)

Lemonde, Marcel 2014. *Needs assessment report and recommendations of action for Turkish criminal justice system*. <https://rm.coe.int/16806f234c> (käyty 22.2.2024)

Morning Star 1.12.2019. *Women are being tortured in Turkey's prisons, opposition MP warns*. <https://morningstaronline.co.uk/article/w/women-are-being-tortured-in-turkey-prisons-opposition-mp-warns> (käyty 6.3.2024)

SCF (Stockholm Center for Freedom)

24.5.2023. *Turkish prisons at 18 percent overcapacity: report.* <https://stockholmcf.org/turkish-prisons-at-18-percent-overcapacity-report/> (käyty 1.3.2024)

6.1.2022. *Torture and Inhuman Treatment in Turkey: 2021 in Review*. <https://stockholmcf.org/torture-and-inhuman-treatment-in-turkey-2021-in-review/> (käyty 4.3.2024)

11.5.2020. *Nordic Monitor reveals content of censored Council of Europe torture report on Turkey*. <https://stockholmcf.org/nordic-monitor-reveals-content-of-censored-council-of-europe-torture-report-on-turkey/> (6.3.2024)

Türkiye 2005. *Turkish Criminal Procedure Code*. <https://sherloc.unodc.org/cld/document/tur/2005/turkish_criminal_procedure_code.html> (käyty 21.2.2024)

USDOS 20.3.2023. *2022 Country Reports on Human Rights Practices: Turkey (Türkiye)*. <https://www.state.gov/reports/2022-country-reports-on-human-rights-practices/turkey/> (käyty 21.2.2024)

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Turkish Penal Procedure Code no. 5271, 1.6.2005, s. 165–166. [↑](#footnote-ref-1)
2. ECHR 11/2008. Salduz v. Turkey [GC] - 36391/02. [↑](#footnote-ref-2)
3. ICJ 2018, s. 34. [↑](#footnote-ref-3)
4. Venice Commission 24.2.2017, s. 20, kohdat 96–97. [↑](#footnote-ref-4)
5. USDOS 20.3.2023, s. 10–11. [↑](#footnote-ref-5)
6. Lemonde 2014, s. 100, kohta 55. [↑](#footnote-ref-6)
7. Lemonde 2014, s. 102, kohta 64. [↑](#footnote-ref-7)
8. Lemonde 2014, s. 155, kohdat 146–147. [↑](#footnote-ref-8)
9. Lemonde 2014, s. 123, kohta 197. [↑](#footnote-ref-9)
10. Lemonde 2014, s. 115–116, kohta 149. [↑](#footnote-ref-10)
11. USDOS 20.3.2023, s. 16. [↑](#footnote-ref-11)
12. Turkish Penal Procedure Code no. 5271, 1.6.2005, s. 281–313. [↑](#footnote-ref-12)
13. USDOS 20.3.2023, s. 19. [↑](#footnote-ref-13)
14. USDOS 20.3.2023, s. 26. [↑](#footnote-ref-14)
15. USDOS 20.3.2023, s. 16. [↑](#footnote-ref-15)
16. Committee for the Prevention of Torture and Inhuman or Degrading Treatment or Punishment. [↑](#footnote-ref-16)
17. CPT 5.8.2020, s. 4. [↑](#footnote-ref-17)
18. CPT 5.8.2020, s. 4. [↑](#footnote-ref-18)
19. CPT 5.8.2020, s. 4. [↑](#footnote-ref-19)
20. CoE 5.4.2022; SCF 24.5.2023. [↑](#footnote-ref-20)
21. USDOS 20.3.2023, s. 9. [↑](#footnote-ref-21)
22. USDOS 20.3.2023, s. 9. [↑](#footnote-ref-22)
23. SCF 24.5.2023. [↑](#footnote-ref-23)
24. İnsan Hakları Derneği (IHD), engl. Human Rights Association (HRA), kotisivut: <https://ihd.org.tr/en/> (käyty 1.3.2024) IHD:n paikallisosastot julkaisevat raportteja omien alueidensa vankiloiden ihmisoikeusrikkomuksista. [↑](#footnote-ref-24)
25. IHD 7/2023, s. 13. [↑](#footnote-ref-25)
26. CPT 5.8.2020, s. 4. [↑](#footnote-ref-26)
27. Medya ve Hukuk Çalışmaları Derneği, jonka logo muodostuu järjestön engl. nimen lyhenteestä MLSA. Kansalaisjärjestö kertoo toimivansa ihmisten tiedonsaantioikeuden, sananvapauden ja lehdistönvapauden parissa. Kotisivut: <https://www.mlsaturkey.com/en/home/> (käyty 4.3.2024) [↑](#footnote-ref-27)
28. USDOS 20.3.2023, s. 10. [↑](#footnote-ref-28)
29. USDOS 20.3.2023, s. 10. [↑](#footnote-ref-29)
30. Türkiye İnsan Hakları Vakfı, engl. Human Rights Foundation of Turkey, HRFT. Kotisivut: <https://en.tihv.org.tr/> (käyty 8.3.2024) [↑](#footnote-ref-30)
31. HRFT 8/2023, s. 28. [↑](#footnote-ref-31)
32. ECHR 18.3.2013. [↑](#footnote-ref-32)
33. Ceza İnfaz Sisteminde Sivil Toplum Derneği, engl. Civil Society in the Penal System Association, kotisivut: <https://cisst.org.tr/en/> (käyty 1.3.2024) [↑](#footnote-ref-33)
34. CISST 8/2019, s. 19. [↑](#footnote-ref-34)
35. USDOS 20.3.2023, s. 9. [↑](#footnote-ref-35)
36. USDOS 20.3.2023, s. 5. [↑](#footnote-ref-36)
37. USDOS 20.3.2023, s. 10–11. [↑](#footnote-ref-37)
38. SCF 6.1.2022. [↑](#footnote-ref-38)
39. HRFT 8/2023, s. 89. [↑](#footnote-ref-39)
40. HRFT 8/2023, s. 51. [↑](#footnote-ref-40)
41. HRFT 8/2023, s. 56. [↑](#footnote-ref-41)
42. HRFT 8/2023, s. 63. [↑](#footnote-ref-42)
43. HRFT 8/2023, s. 66. [↑](#footnote-ref-43)
44. HRFT 8/2023, s. 67. [↑](#footnote-ref-44)
45. HRFT 8/2023, s. 71. [↑](#footnote-ref-45)
46. HRFT 8/2023, s. 72 [↑](#footnote-ref-46)
47. HRFT 8/2023, s. 75 [↑](#footnote-ref-47)
48. HRFT 8/2023, s. 83. [↑](#footnote-ref-48)
49. Nämä kuuluvat Kaakkois-Turkin keskeisiin kurdialueisiin. [↑](#footnote-ref-49)
50. HRFT 8/2023, s. 89. [↑](#footnote-ref-50)
51. HRFT 8/2023, s. 91. [↑](#footnote-ref-51)
52. Halkların Demokratik Partisi, engl. The Peoples' Democratic Party. Puolue ajaa kurdien ja muiden vähemmistöryhmien aseman parantamista. Kotisivut: <https://hdp.org.tr/en/> (käyty 1.3.2024) [↑](#footnote-ref-52)
53. USDOS 20.3.2023, s. 9. [↑](#footnote-ref-53)
54. Ahval 10.3.2022. [↑](#footnote-ref-54)
55. USDOS 20.3.2023, s. 13. [↑](#footnote-ref-55)
56. USDOS 20.3.2023, s. 11. [↑](#footnote-ref-56)
57. Human Rights and Equality Institution of Turkey, oikeusministeriöön liitoksissa oleva ihmisoikeuselin, kotisivut: <https://www.tihek.gov.tr/en> (käyty 1.3.2024) [↑](#footnote-ref-57)
58. USDOS 20.3.2023, s. 11. [↑](#footnote-ref-58)
59. USDOS 20.3.2023, s. 11. [↑](#footnote-ref-59)
60. HRFT 8/2023, s. 56, 58. [↑](#footnote-ref-60)
61. HRFT 8/2023, s. 66. [↑](#footnote-ref-61)
62. SCF 11.5.2020. [↑](#footnote-ref-62)
63. USDOS 20.3.2023, s. 6. [↑](#footnote-ref-63)
64. Ahval 10.3.2022. [↑](#footnote-ref-64)
65. Morning Star 1.12.2019. [↑](#footnote-ref-65)
66. USDOS 20.3.2023, s. 10. [↑](#footnote-ref-66)
67. HRW 2024. [↑](#footnote-ref-67)
68. HRW 2024. [↑](#footnote-ref-68)
69. CoE-PACE 24.1.2024, s. 2. [↑](#footnote-ref-69)